Der bliver pres på DSB, når tusindevis af mennesker skal rejse fra den ene ende af landet til den anden, men de er forberedt på travlhed og hygge.

Juletogene i Nordjylland skal afgå til tiden i år, når årets største rejsedag foregår fredag. Derfor skal ekstra personale ud og give venlige skub til julepassagererne og deres bagage, så de hurtigere finder vej til deres tog- eller bussæde. Trafikselskaberne sender i alt cirka 250 medarbejdere ud på perroner over hele Danmark, og i Nordjylland er der særlig fokus på, at hjælpe de mange passagerer, der skal skifte mellem tog og bus og især på stationerne i Lindholm og Aalborg, hvor en lukket jernbanebro afbryder togrejsen for mange. Julestemningen skal dog bevares midt i travlheden, understreger Lotte Bundgaard, stationsleder ved Aalborg Banegård. - Vi skal bestemt ikke hundse med folk. Vi skal ud og vejlede dem bedst muligt, så alt kører til tiden. Det må vi alle have en fælles interesse i, siger hun.